བརྙན་ཡིག་ཡིག་སྒྱུར་ལ་གཤམ་གྱི་ཁྱད་ཆོས་འདི་དག་ལྡན་ཏེ།གཅིགསྤྱིར་གློག་བརྙན་འཕྲིན་གང་ཡིན་ཡང་ཐོག་མའི་སྐད་དེའི་ལམ་ནས་བརྗོད་འདོད་ཐམས་ཅད་ཇི་མ་ཇི་བཞིན་དུ་བརྡ་སྤྲོད་ཐུབ་མོད།སྐད་གཞན་ཞིག་ལ་སྐད་སྒྱུར་བྱས་རྗེས།དེའི་རིག་གནས་རྒྱབ་ལྗོངས་སོགས་ཀྱི་བྲོ་བ་རྣལ་མ་དེ་རིགས་ལྟ་མཁན་རྣམས་ཀྱིས་ཉམས་སུ་མྱོང་ཐུབ་པ་དཀའ་བར་བརྟེན།སྐད་སྒྱུར་ནི་ཐབས་ལམ་གཅིག་པུ་དེ་མིན་པར་འདོད།གཉིས།སྐད་དང་ཡི་གེ་གཉིས་ཆ་ལྡན་པའི་རིག་གནས་ཤིག་ལ་མཚོན་ན།དེ་གཉིས་ནི་གཅིག་ལ་གཅིག་བརྟེན་དང་གོམ་པ་མཉམ་བགྲོད་ཀྱི་ཐབས་ཀྱིས་འགྲན་རྩོད་རྦ་རླབས་བཞིན་དྲག་པོའི་དུས་རབས་འདི་རུ་འཚོ་ཐུབ་པ་མ་གཏོགས།དེ་གཉིས་རིང་དུ་གྱེས་པས་ན་གཅིག་འཕྲོ་གཅིག་བྱས་ཏེ་ལྔ་ལམ་དུ་འགྲོ་བ་ཐག་གིས་ཆོད་དེ།ཡི་གེ་མེད་པའི་སྐད་དང་སྐད་མེད་པའི་ཡི་གེ་གང་ཡང་ཁེར་ཚུགས་སུ་གནས་མི་ཐུབ་པའི་ཕྱིར་རོ།།གསུམ།དེ་ལས་ཀྱང་ཡུལ་སྐད་མང་པོའི་རང་རེ་ལ་མཚོན་ན།སྤྱི་འགྲོས་ཀྱི་སྐད་ཆགས་པ་ལ་ཡི་གེ་རྩ་བར་བྱ་བ་ལས་འོས་མེད་པས།འདི་ཉིད་ཐབས་མཆོག་ཅིག་ཏུ་སྙམ།